থাইকা আহমেদ আব্দুল কাদির

**থাইকা আহমেদ আব্দুল কাদির** (২ অক্টোবর ১৮৯১ - ১৪ ফেব্রুয়ারি ১৯৭৬) ভারতীয় ইসলামিক পণ্ডিত, আধ্যাত্মিক গাইড এবং মুফতি ছিলেন। তামিলনাড়ুর অনেক আরবি কলেজ এবং মাদ্রাসার সরকারি স্বীকৃতি অর্জনে তিনি গুরুত্বপূর্ণ ভূমিকা পালন করেছিলেন। ১৯৬৭ সালের ২০ সেপ্টেম্বর এক সংবর্ধনা অনুষ্ঠানের মাধ্যমে তাঁর সমসাময়িক পণ্ডিতরা তার অবদানের স্বীকৃতি দেন।

## শিক্ষা
আহমদ আব্দুল কাদির তার শৈশবকাল তার পিতামহ *ইমাম আল-আরুস*  সাইয়্যিদ মুহাম্মদের সান্নিধ্যে কাটিয়েছেন। থাইকার সাত বছর বয়সে তার পিতামহ মারা যান। এরপর তিনি আরুসিয়া মাদ্রাসায় তার পিতা *সাহেব আল-জালওয়া*  শাহুল হামিদ (মৃত্যু ১৯২১) এবং তার চাচা *সাহেব আল-খালওয়া*  আব্দুল কাদির (মৃত্যু ১৯১৩) এর কাছ থেকে ধর্মীয় শিক্ষা লাভ করেন। এই সময়ে তিনি সম্পূর্ণ কুরআন মুখস্থ করেছিলেন।

এরপর তিনি ভেলোরের আল-বাকিয়াত আস-সালিহাত আরবি কলেজে তার পড়াশোনা চালিয়ে যান। এখানে তিনি মাদ্রাসার প্রতিষ্ঠাতা শাহ আব্দুল ওহাবের নির্দেশনায় পড়ালেখা করছিলেন। ওহাব তার পড়াশোনার দক্ষতায় মুগ্ধ হয়েছিলেন। ভেলোরে স্নাতক ডিগ্রি অর্জনের পর তিনি পোডাক্কুডিতে অবস্থিত আন-নূর আল-মুহাম্মদীয়া মাদ্রাসায় যান। সেখানে তিনি মাদ্রাসার প্রতিষ্ঠাতা আব্দুল করিমের সাথে পরিচিত হন।

## কর্মজীবন
তার পিতামহের প্রতিষ্ঠিত ব্যবসায় কিছু দিন কাটানোর পর তিনি আরুসিয়া মাদ্রাসায় ফিরে আসেন। সেখানে তিনি তার বাকি জীবন শিক্ষাদান এবং ধর্মীয় ফতোয়া প্রদানে কাটান। তিনি কিলাকারাইতে উসওয়াতুন হাসানা সমিতি প্রতিষ্ঠা করেন। এর মাধ্যমে তিনি মসজিদ পরিচালনা করেন এবং রামানাথাপুরম জেলার শহর ও আশপাশের এলাকায় সামাজিক কাজ সমন্বয় করেন।

তিনি আরুসি-কাদিরি তরিকার উত্তরাধিকারসূত্রে পেয়েছিলেন এবং এর অনুসারীদের জন্য আধ্যাত্মিক পথপ্রদর্শকের ভূমিকা পালন করেছিলেন। তিনি বিশ্বের বিভিন্ন মসজিদ, মাদ্রাসা, মক্তব, খানকাহ এবং আরুসি-কাদিরি সম্পর্কিত সমিতির নেতৃত্ব দেন।

## অর্জনসমূহ
তামিলনাড়ুর অনেক আরবি কলেজ ও মাদ্রাসার সরকারি স্বীকৃতি অর্জনে তিনি গুরুত্বপূর্ণ ভূমিকা পালন করেছিলেন। তিনি দক্ষিণ ভারতে অনেক স্কুল স্থাপনে সক্রিয় ভূমিকায় ছিলেন। তাঁর শেষ জীবনে, রামানাথপুরম জেলায় তাঁর পরিচালনায় ৩০০ টিরও বেশি মাদ্রাসা ও মক্তব ছিল।

## অভিনন্দন অনুষ্ঠান
১৯৬৭ সালের ২০ সেপ্টেম্বর,  আহমেদ আবদুল কাদিরের ইসলাম ও মানবতার প্রতি অবদানের স্বীকৃতিস্বরূপ মাদুরাইয়ে একটি সংবর্ধনা অনুষ্ঠান আয়োজন করা হয়। এই দিনটি  তার জন্মের ৮০তম হিজরী বছরের সাথে মিলে যায়। *কায়েদ-ই-মিল্লাত* মুহাম্মদ ইসমাইল, *কায়েদ আল-কওম*  সাইয়্যেদ আবদুর রহমান বাফাকি থাঙ্গাল, একেএ আবদুল সামাদ, হযরত জিয়াউদ্দীন (অধ্যক্ষ, আরবি কলেজ, পোদাক্কুদি ), হযরত রহমতুল্লাহ (অধ্যক্ষ, আরবি কলেজ, নিদুর) অনুষ্ঠানে উপস্থিত ছিলেন।

অনুষ্ঠানে মাদুরাই বিশ্ববিদ্যালয়ের উপাচার্য ডঃ টিপি মীনাক্ষীসুন্দরম আহমেদ আব্দুল কাদিরের সম্মানে ৩৭০ পৃষ্ঠার একটি স্মারকগ্রন্থ প্রকাশ করেন। এতে তামিল ও ইংরেজি ভাষায় গদ্যের আকারে আহমেদ আবদুল কাদিরের জীবনের নানা দিক তুলে ধরা হয়। পাশাপাশি বিশ্বের বিভিন্ন প্রান্তের বিশিষ্ট ব্যক্তিদের শুভেচ্ছাবাণীও স্মারকগ্রন্থটিতে সংকলিত ছিল। 
ডান|থাম্ব| আরুসিয়া টেক্কে শেখ আহমদ আব্দুল কাদিরের সমাধি (ডান থেকে ২য়)

## মৃত্যু
আহমদ আব্দুল কাদির ১৯৭৬ সালের ১৪ ফেব্রুয়ারি, শনিবার, ১৩ সফর ১৩৬৯ তারিখে ফজরের নামাজের পর ইন্তেকাল করেন। পরের দিন পরিবার, বন্ধুবান্ধব এবং শিষ্যদের উপস্থিতিতে তার জানাজার নামাজে ইমামতি করেন তার ছোট ছেলে ডাঃ থাইকা শুয়াইব। তাকে আরুসিয়া খানকাহতে সমাহিত করা হয়েছিল। ভারত, শ্রীলঙ্কা এবং অন্যান্য দূরবর্তী স্থানে তার গায়েবি জানাজার নামাজ অনুষ্ঠিত হয়েছিল।

## তথ্যসূত্র

বিষয়শ্রেণী:সুন্নি সুফি
বিষয়শ্রেণী:কাদেরিয়া তরিকা
বিষয়শ্রেণী:তামিল মুসলিম
বিষয়শ্রেণী:২০শ শতাব্দীর ইসলামের মুসলিম পণ্ডিত
বিষয়শ্রেণী:১৯৭৬-এ মৃত্যু
বিষয়শ্রেণী:১৮৯১-এ জন্ম